開元夜遊圖
作者：周邦彥
朝代：宋

paragraphs: 潞州別駕年十八，彎弓射鹿無虛發。
真龍絕水魚鼈散，參軍後騎鳬鷗沒。
咸原瑞氣映壺關，城南書生知阿瞞。
解鞍下馬日向夕，炙馿行酒天爲歡。
坐上何人識天意，擫帽破靴朝邑尉。
旄頭夜轉紫垣開，太白光芒黄鉞利。
萬騎齊呼左右分，將軍夜披玄武門。
鏖兵三窟盡妖黨，問寢五門朝至尊。
羽林蕭蕭參旗折，太極瑶光浄烟雪。
殺身志在攀龍鱗，唾手成功探虎穴。
麾下且侯李與王，輕形玉带持箙房。
晉文賞功從悉錄，漢光道舊情無忘。
與宴宮中張秘戲，複道晴樓過李騎。
連催羯鼓汝陽來，一抹鯤弦薛王醉。
玉階凄凄微有霜，天雞喚仗參差光。
宜春列炬散行馬，長樂疏鍾嚴曉妝。
清絲急管歡未畢，瑶池八馬西南出。
捫參歷井行道難，失水回風永相失。
君不見當時韋杜間，呼鷹走狗去不還。
坐間年少莫大語，臨淄郡王天子父。